CELEX: 
Language: el
Date: 2017-12-20 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/2358 και του κατ’ εξουσιοδότηση κανονισμού (ΕΕ) 2017/2359 όσον αφορά τις ημερομηνίες εφαρμογής τους

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η οδηγία (ΕΕ) 2016/97, της 20ής Ιανουαρίου 2016, σχετικά με τη διανομή ασφαλιστικών προϊόντων («IDD») αντικαθιστά την οδηγία 2002/92/ΕΚ, της 9ης Δεκεμβρίου 2002, σχετικά με την ασφαλιστική διαμεσολάβηση. Παρέχει ένα επικαιροποιημένο και εναρμονισμένο νομικό πλαίσιο που διέπει τους κανόνες που εφαρμόζονται στη διανομή ασφαλιστικών και αντασφαλιστικών προϊόντων, συμπεριλαμβανομένων των βασιζόμενων σε ασφάλιση επενδυτικών προϊόντων.
            
            
               Με βάση τις κατ’ εξουσιοδότηση αρμοδιότητες που έχουν ανατεθεί στην Επιτροπή με τα άρθρα 25, 28, 29 και 30 της IDD, η Επιτροπή εξέδωσε, στις 21 Σεπτεμβρίου 2017, δύο κατ’ εξουσιοδότηση κανονισμούς για τη συμπλήρωση της IDD όσον αφορά τις απαιτήσεις εποπτείας προϊόντων και διακυβέρνησης για ασφαλιστικές επιχειρήσεις και διανομείς ασφαλιστικών προϊόντων (κανονισμός POG) και τις απαιτήσεις παροχής πληροφοριών και τους κανόνες επαγγελματικής δεοντολογίας που εφαρμόζονται στη διανομή των βασιζόμενων σε ασφάλιση επενδυτικών προϊόντων (κανονισμός IBIP).
            
            
               Οι διατάξεις των εν λόγω κατ’ εξουσιοδότηση κανονισμών θα τεθούν σε ισχύ συγχρόνως με τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με τις διατάξεις της IDD. Ως εκ τούτου, λόγω της νέας ημερομηνίας εφαρμογής, όπως προτείνεται από την Επιτροπή στην πρότασή της COM(2017)792, είναι απαραίτητο να προσαρμοστεί η ημερομηνία έναρξης εφαρμογής των εν λόγω δύο κατ’ εξουσιοδότηση κανονισμών.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Οι αλλαγές που προτείνονται στον παρόντα τροποποιητικό κατ’ εξουσιοδότηση κανονισμό δεν είναι ουσιώδους χαρακτήρα, αλλά επιδιώκουν να ευθυγραμμιστεί η ημερομηνία εφαρμογής των δύο τροποποιημένων κατ’ εξουσιοδότηση κανονισμών με τη νέα ημερομηνία εφαρμογής της IDD.
            
            
               Υποβλήθηκε πρόταση της Επιτροπής για αλλαγή της ημερομηνίας εφαρμογής της IDD ως συνέπεια αιτήματος του Ευρωπαϊκού Κοινοβουλίου και ορισμένων κρατών μελών, προκειμένου να δοθεί περισσότερος χρόνος στους σχετικούς συμμετέχοντες στην αγορά να εφαρμόσουν τις τεχνικές και οργανωτικές αλλαγές που απαιτούνται προκειμένου να συμμορφωθούν ταυτόχρονα με τους κατ’ εξουσιοδότηση κανονισμούς και τις διατάξεις της IDD, παρά την άποψη της Επιτροπής ότι έχει ήδη δοθεί αρκετός χρόνος στον κλάδο ώστε να προσαρμοστεί. 
            
            
               Σύμφωνα με το Ευρωπαϊκό Κοινοβούλιο και τα κράτη μέλη, η παράταση της εφαρμογής θα επιτρέψει στον ασφαλιστικό τομέα, ο οποίος περιλαμβάνει μικρές επιχειρήσεις όπως μονοπρόσωπες επιχειρήσεις διανομής ασφαλίσεων και μικρής κλίμακας ασφαλιστικές επιχειρήσεις, να προετοιμαστεί καλύτερα για την ορθή και αποτελεσματική εφαρμογή της IDD με την πλήρη γνώση των δύο κατ’ εξουσιοδότηση κανονισμών και των οικείων εθνικών μέτρων μεταφοράς, διασφαλίζοντας την ασφάλεια δικαίου για όλους τους αποδέκτες της απόφασης. 
            
            
               Δεν πραγματοποιήθηκαν διαβουλεύσεις με την ΕΑΑΕΣ ή τους ενδιαφερόμενους φορείς πριν από την έκδοση της πράξης λόγω του επουσιώδους χαρακτήρα των τροποποιήσεων και λόγω του επείγοντος χαρακτήρα της διασφάλισης της ασφάλειας δικαίου.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Μόνο μία τροποποίηση προτείνεται για κάθε κατ’ εξουσιοδότηση κανονισμό, η οποία, και για τους δύο κανονισμούς, αφορά την ευθυγράμμιση των ημερομηνιών εφαρμογής με την τροποποιημένη ημερομηνία εφαρμογής της οδηγίας (ΕΕ) 2016/97.
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 20.12.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2017/2358 και του κατ’ εξουσιοδότηση κανονισμού (ΕΕ) 2017/2359 όσον αφορά τις ημερομηνίες εφαρμογής τους
            
            
                (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη την οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων
                  1
               , και ιδίως το άρθρο 25 παράγραφος 2, το άρθρο 28 παράγραφος 4, το άρθρο 29 παράγραφος 4 και το άρθρο 30 παράγραφος 6,
            
            
               Εκτιμώντας τα ακόλουθα:
            
            
               (1)Η οδηγία (ΕΕ) 2016/97 εναρμονίζει τις εθνικές διατάξεις σχετικά με τη διανομή ασφαλιστικών και αντασφαλιστικών προϊόντων και εξουσιοδοτεί την Επιτροπή να εκδίδει κατ’ εξουσιοδότηση πράξεις για τον περαιτέρω προσδιορισμό κριτηρίων και πρακτικών λεπτομερειών όσον αφορά τους κανόνες επαγγελματικής δεοντολογίας που ισχύουν για τη διανομή βασιζόμενων σε ασφάλιση επενδυτικών προϊόντων και όσον αφορά τις απαιτήσεις εποπτείας και διακυβέρνησης προϊόντων για τις ασφαλιστικές επιχειρήσεις και τους διανομείς ασφαλιστικών προϊόντων. Στις 21 Σεπτεμβρίου 2017, η Επιτροπή εξέδωσε τον κατ’ εξουσιοδότηση κανονισμό (ΕΕ) 2017/2358 της Επιτροπής
                  2
                και τον κατ’ εξουσιοδότηση κανονισμό (ΕΕ) 2017/2359 της Επιτροπής
                  3
                με βάση τις εν λόγω εξουσιοδοτήσεις.
            
            
               (2)Προκειμένου να δοθεί η δυνατότητα στις αρμόδιες αρχές και τους επαγγελματίες του τομέα των ασφαλίσεων να προσαρμοστούν καλύτερα στις απαιτήσεις που ορίζονται στους δύο κατ’ εξουσιοδότηση κανονισμούς που αναφέρονται στην πρώτη αιτιολογική σκέψη, η ημερομηνία έναρξης εφαρμογής των εν λόγω κατ’ εξουσιοδότηση κανονισμών θα πρέπει να ευθυγραμμιστεί με την ημερομηνία από την οποία τα κράτη μέλη πρόκειται να εφαρμόσουν τα μέτρα που είναι αναγκαία για να συμμορφωθούν με την οδηγία (ΕΕ) 2016/97, όπως ορίζεται στο άρθρο 42 παράγραφος 1 της εν λόγω οδηγίας,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
            
            
               Τροποποίηση του κατ’ εξουσιοδότηση κανονισμού (ΕΕ) 2017/2358 της Επιτροπής
            
            
               Στο άρθρο  13 του κατ’ εξουσιοδότηση κανονισμού (ΕΕ) 2017/2358 της Επιτροπής, η δεύτερη παράγραφος αντικαθίσταται από το ακόλουθο κείμενο:
            
            
               «Εφαρμόζεται από την ημερομηνία από την οποία τα κράτη μέλη πρόκειται να εφαρμόσουν τα μέτρα τα οποία αναφέρονται στο άρθρο 42 παράγραφος 1 πρώτο εδάφιο της οδηγίας (ΕΕ) 2016/97.».
            
            
               Άρθρο 2
            
            
               Τροποποίηση του κατ’ εξουσιοδότηση κανονισμού (ΕΕ) 2017/2359 της Επιτροπής
            
            
               Στο άρθρο  20 του κατ’ εξουσιοδότηση κανονισμού (ΕΕ) 2017/2359 της Επιτροπής, η δεύτερη παράγραφος αντικαθίσταται από το ακόλουθο κείμενο:
            
            
               «Εφαρμόζεται από την ημερομηνία από την οποία τα κράτη μέλη πρόκειται να εφαρμόσουν τα μέτρα τα οποία αναφέρονται στο άρθρο 42 παράγραφος 1 πρώτο εδάφιο της οδηγίας (ΕΕ) 2016/97.».
            
            
               Άρθρο 3
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 20.12.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 26 της 2.2.2016, σ. 19. 
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2017/2358 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις εποπτείας και διακυβέρνησης προϊόντων για ασφαλιστικές επιχειρήσεις και διανομείς ασφαλιστικών προϊόντων τους κανόνες επαγγελματικής δεοντολογίας που εφαρμόζονται στη διανομή των βασιζόμενων σε ασφάλιση επενδυτικών προϊόντων (ΕΕ L 341 της 20.12.2017, σ. 1).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2017/2359 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις παροχής πληροφοριών και τους κανόνες επαγγελματικής δεοντολογίας που εφαρμόζονται στη διανομή των βασιζόμενων σε ασφάλιση επενδυτικών προϊόντων (ΕΕ L 341 της 20.12.2017, σ. 8).